Ramaphosa: 'Korrupsie tydens ramptoestand is gruwelik' | Maroela Media
Pres. Cyril Ramaphosa (Foto: Jairus Mmutle/GCIS)
"Korrupsie tydens 'n nasionale ramp is 'n uiters gruwelike tipe misdaad, en daar gaan hard en ferm teen oortreders opgetree word."
Só beloof pres. Cyril Ramaphosa in sy jongste nuusbrief. "Geen mens sal verstaan hoe mense ten tyde van die ramptoestand nie 'n gewete kan hê nie deur byvoorbeeld die prys van maskers met 900% te verhoog. Mens sal ook nie verstaan waarom 'n raadslid kos wat eintlik vir behoeftiges bedoel is, vir sy of haar eie familie buit nie. Of waarom 'n raadslid watertenks wat vir 'n behoeftige gemeenskap bedoel is, na sy of haar eie huis herlei.
"Dit is ook onmoontlik om te begryp dat iemand geld wat vir werkloses bedoel is, steel en dat sy gesin dan op 'n inkopietog gaan en motors koop, vir huisopknappings en skoonheidsbehandelings betaal en selfs grafstene koop."
Pogings om voordeel te trek uit 'n ramp wat elke dag mense se lewens eis, is die optrede van aasvreters. "Dit is soos 'n trop hiënas wat 'n gewonde prooi omsingel."
DA-leier John Steenhuisen het Ramaphosa versoek om self in die parlement verantwoording te doen oor die beweerde toekenning van Covid-19-tenders aan mense met noue ANC-bande.
Ramaphosa se woordvoerder, Khusela Diko, word ook by beweerde korrupsie betrek. Haar man, Thandisizwe, het glo 'n kontrak van R125 miljoen gekry vir die verkryging van persoonlike beskermende toerusting (PPE). Diko se man het na bewering onder meer beskermende toerusting se pryse onreëlmatig verhoog.
Ramaphosa sê alhoewel almal in Suid-Afrika die reg het om sake te doen, daar 'n werklike probleem is wat betref gesinne en vriende van politieke ampsdraers of staatsamptenare wat kontrakte van die staat ontvang. "Nie alle gedrag van hierdie aard is noodwendig krimineel nie, maar dit dra wel by tot 'n persepsie en 'n kultuur van nepotisme, begunstiging en misbruik. Dit ondermyn die publiek se vertroue in die integriteit van ons instellings en prosesse."
Volgens Ramaphosa maak gevalle van korrupsie Suid-Afrikaners woedend en krap dit weer ou wonde, soos staatskaping, oop waar politieke hoës op groot skaal met korrupsie weggekom het.
As deel van 'n multidissiplinêre benadering om Covid-verwante korrupsie te ondersoek en te vervolg is 'n spesiale sentrum tot stand gebring wat bestaan uit die finansiële intelligensiesentrum, die Valke, die Nasionale Vervolgingsgesag, die onafhanklike polisie-ondersoekdirektoraat, die polisie se misdaadintelligensie en speurdiens, die Suid-Afrikaanse Inkomstediens, die spesiale ondersoekeenheid asook die staatsveiligheidsagentskap.
"Uiteindelik berus die sukses van hierdie multidissiplinêre benadering nie net op wetstoepassing nie. Dit hang ook af van die optrede van alle individue en alle formasies binne die samelewing – van staatsamptenare tot politici, van ondernemings tot politieke partye en van die parlement tot regeringsdepartemente. Dit hang af van die waaksaamheid van burgers, godsdienstige liggame, tradisionele leiers, professionele verenigings asook die media."
Ramaphosa het die burgery aangemoedig om "die fluitjie te blaas" teen korrupte gedrag.
Cyril Ramaphosa In die nuus
Cosatu kasty Ramaphosa en sy administrasie
Ducati deurkruis weer die land
Nou hoekom sou dit nooit by jou opgekom het dat daar korrupsie gaan plaasvind nie, die laaste "wasted" 12 jaar was jy deel van die kookpot. Ons is wit maar nie stupid nie.
Jy moet ingeteken wees om te stem310Jy moet ingeteken wees om te stem
Hier sal niks van kom
Hier is 'n fluitjie wat julle kan blaas. Die hele ANC party is korrup…
Gruwelike regeerders wat weet dat daar nie teen hulle opgetree gaan word nie
Dear President, we are way past the inflated prices of masks. Your whole issue can be connected to the BBEEE rules, so hard in forced by your government.
Appoint members with integrity at all procurement sections of your government and to away with all rules and let only 1 rule for buying of supplies be applicable, and that is the price.